Martin (sanger)

Martin Hoberg Hedegaard (født 9. oktober 1992 i Ørum) er en dansk sanger, sangskriver og producer, der som 15-årig blev kendt for at vinde DR1-talentshowet X Factor i 2008, og som nu er aktiv i sit solo-projekt Saveus. Før Saveus projektet udsendte Martin sit debutalbum, Show the World , der udkom i maj 2008 på Sony BMG og solgte over 90.000 eksemplarer. Blot et halvt år efter besluttede Martin sammen med Sony BMG at afslutte samarbejdet, hvorefter han fortsatte som sangskriver for andre artister heriblandt Shaka Loveless og flere K-pop grupper såsom EXO, Girls Generation og TVXQ. I 2015 vendte Martin tilbage som Saveus og udgav debutsinglen Levitate Me, der efter en lancering til P3 Guld 2015 strøg til top på hitlisten, efterfulgt af singlen 'Everchanging' i 2016. 2017 startede med at Saveus udsendte sin debut EP 'Will Somebody Save Us' med singlen af samme navn. I 2018 udgav han fuld-længde debutalbummet "Neuro", og blev samme år valgt til at åbne Orange Scene på Roskilde Festival.

Privatliv
Han er opvokset i Ørum med sine forældre Gitta og Peder, der også har de to ældre sønner Anders og Simon. I 2013 flyttede Martin til København.

Karriere

X Factor og Show the World (2008) 
Som følge af sin deltagelse i programmet fik han stor opmærksomhed. Således har Simon Cowell, som oprindeligt var med til at "opfinde" X Factor-showet, tilsyneladende set klip fra den danske version med Martin og roser bl.a. den unge deltagers tonesikkerhed og kalder ham for "en ung Justin Timberlake".

Brian May fra Queen henviser på sin hjemmeside til et klip fra showet på YouTube, hvor Queen-nummeret "Somebody to Love" fremføres, omend det påpeges på siden, at Brian May ikke selv nødvendigvis er bekendt med Martins fortolkning, eftersom siden redigeres af en tredjepart.

Dommerne i X Factor havde mange rosende ord til Martin: Lina Rafn sagde, at han har en større stemme end Justin Timberlake, og at han er værdig til at repræsentere Danmark. Thomas Blachman har sagt, at han er et biologisk mirakel, og at det er fantastisk, at der findes en som ham i lille Danmark.

Ved showets finale den 28. marts 2008 vandt Martin foran Laura og sikrede sig dermed en pladekontrakt med Sony BMG.

Martins første singleudspil "The 1" udkom til download lige efter X Factor-finalens afslutning den 28. marts 2008. Sangen er skrevet af den danske sangskriver Brinck og produceret af færøske Óli Poulsen og svenske Per Sunding. Efter tre dage var nummeret blevet hentet 10.000 gange, hvilket udløste en guldplade, og efter en uge var den blevet hentet 15.000 gange og var dermed den hurtigste sælgende single i Danmarkshistorien. Singlen lå placeret som nr. 1 gennem fire uger på den officielle danske hitliste og modtog i maj dobbelt platin. Martins anden single "Show the World" og forløberen til albummet af samme navn udkom den 12. maj 2008. Singlen lå ligeledes som nr. 1 i fire uger og modtog i august platin. Singlen blev i august samme år udgivet af det sydkoreanske boyband SHINee.

Debutalbummet Show the World udkom den 30. maj 2008 og fik meget blandede anmeldelser. Albummet er primært skrevet og produceret af Remee og Thomas Troelsen. Forskellige salgssteder har ved køb af hele albummet givet køberen et bonusnummer med i handlen. Således fik man fra Martins egen hjemmeside nummeret "Somebody to Love", mens iTunes gav "Everything I Want". Albummet solgte 36.000 eksemplarer på to dage, hvilket resulterede i at det gik direkte ind på førstepladsen af album-hitlisten. Albummet modtog samtidig dobbelt platin for 60.000 bestilte eksemplarer af butikkerne. I albummets første hele uge i handlen solgte Show the World 18.000 eksemplarer. Show the World blev det næstmest sælgende album i 2008 med 91.000 solgte eksemplarer, kun overgået af Duffys Rockferry.

Den 17. december 2008 meddelte Sony Music, at de havde afbrudt samarbejdet med Martin. Martin sagde i den forbindelse, at X Factor havde været en træningsbase, og at kontrakten med Sony fik ham i gang. I stedet havde han indgået et samarbejde med Remees selskab Remee&Friends. Om fremtidsplanerne udtalte Martin: "Det er dejligt at have Remee i ryggen. Så nu skal jeg i gang med at skrive sange og finde et nyt pladeselskab".

Efter X-factor (2009-2017) 
Martin fortsatte tilbage i Jylland på Viborg Katedralskole, hvor han samtidig skrev sange og producerede musik sammen med andre musikere og kunstnere bl.a. Fridolin Nordsø og Frederik Nordsø. Her skrev de blandt singlen "Galaxy Supernova" til det koreanske pigeband "Girls Generation".

Den 15. juni 2013 optrådte Martin sammen med The William Blakes på Northside Festival, hvor han medvirkede under hele koncerten som en del af bandet, og sang på gruppens to sange, "Caves and Light" og "Plane to Spain".

I september 2013 kom det frem, at Martin har været med til at skrive sangen "Dengang du græd" af Shaka Loveless, sammen med andre medkomponister. Samme år spillede han bas på Christophers singlehit "Told You So".

Den 6. november 2017 udkom det sydkoreanske band Super Junior med et nyt album, hvor Martin var med til at komponere sangen Black Suit.

Saveus (2015-) 
Den 16. oktober 2015 overraskede Martin alt og alle, da han optrådte med sit nye projekt, Saveus, til P3 Guld i Danmarks Radios koncerthus. Foran de mange mennesker modtog Martin et stående bifald for sin optræden med nummeret "Levitate Me", der derpå gik direkte ind på iTunes-hitlistens førsteplads. Efterfølgende blev hans projekt nomineret til Carls Prisen 2016 som "Årets Talent" og til Steppeulven 2016 som "Årets Håb". Som et turnerende live-act består Saveus yderligere af Simon Macgregor, Kasper Krabbe og Mathias Miang.

Saveus varmede i 2015 op for den engelske popgruppe Years & Years på deres Europa Tour, hvor der i København blev nævnt, at Years & Years "måtte stå i skyggen af Saveus". Efterfølgende markerede Saveus sig som et stort upcoming live-act Spot Festival 2016, hvor han både modtog 6 stjerner af Gaffa med overskriften "En euforisk prædiken" mens Soundvenue gav 5 stjerner med ordene "Saveus forløste potentialet". Senere optrådte han bl.a. på festivallerne Roskilde Festival og Skanderborg Festival, hvor begge koncerter blev rost af anmeldere, heriblandt Ekstrabladets anmelder, Henrik Queitsch, med 5 stjerner.

I januar 2017 udgav Saveus sin debut-ep Will Somebody Save Us, som udover de to singler "Levitate Me" og "Everchanging" inkluderer yderligere tre nye numre samt et remix af singlen "Levitate Me". Ep'en blev modtaget overvejende positivt med 5 stjernede anmeldelser fra bl.a. Berlingske Tidende og 4 stjernede anmeldelser fra Gaffa og Soundvenue. Ekstra Bladets Thomas Treo gav ep'en 3 stjerner.

Den 24. marts 2017 blev dokumentarserien i fire afsnit "Martin uden X" vist på DR3, hvor man ser op- og nedture på SAVEUS-projektet.

I sommeren 2017 vandt Saveus Politikkens Ibyen-pris for "Årets musiker". Senere på året blev singlen "Watch The World" spillet på Elton Johns radio show "Rocket Hour", hvor Elton John præsenterede Saveus.

Åbningen af Orange Scene 
Den 30. juni 2018 fik Saveus sin hidtil største koncertoplevelse, nemlig da han fik lov til at åbne Orange Scene på Roskilde Festival 2018. Tilbage i april 2018 udtalte Martin, at det at skulle spille på Orange Scene er en kæmpe drøm, der går i opfyldelse.

Efter koncerten udtalte Martin, at det at spille på Orange var noget, som ham og bandet aldrig vil glemme og som har kæmpe betydning for dem alle, da de alle er flittige festivalgængere på Roskilde Festival.

Diskografi

Album 
 Show the World (2008)

Ep'er 
 Will Somebody Save Us (2017)

Singler 
 "The 1" (2008)
 "Show the World" (2008)
 "Report to the Dance Floor" (2008)
 "Levitate Me" (under navnet Saveus) (2015)
 "Everchanging" (under navnet Saveus) (2016)
 "Himalaya" (under navnet Saveus) (2017)
 "Watch The World" (under navnet Saveus) (2017)

Kilder

Eksterne henvisninger 
 X Factor på DR's hjemmeside
 

Sangere fra Danmark
Deltagere i X Factor (Danmark)
Studenter fra Viborg Katedralskole